ועדת הכספים, כנסת 20, פרוטוקול מספר 1145, 2018-10-23 11:50

משה גפני: שלום, אני פותח את הישיבה בנושא הצעת חוק לעידוד השקעות הון בחקלאות, שרבים מאוד מחברי הכנסת חתמו על הצעת החוק הזאת, אני ואיתן ברושי בהתחלה וגם אחרים שנמצאים פה.

משה גפני: אני מבקש לדעת את דעתכם, משרד החקלאות.

צביקה כהן: אנחנו מדברים על חוק עידוד השקעות הון בחקלאות, תיקון שאני מחכה לו כבר מעל שמונה-תשע שנים.

צביקה כהן: קודם כול אני רוצה להגיד תודה לכל מי שעזר להגיע אליו, גם למשרד האוצר שבשנים האחרונות חשב שזה נכון יותר לאפשר הטבות מס לחקלאים כמו שיש לתעשיינים.

צביקה כהן: היום אנחנו נמצאים בצומת דרכים, שהצעת החוק הממשלתית עברה בממשלה ועדת שרים והצעת החוק הפרטית, שהיא די דומה היא רק לא עברה את הטיוב הניסוחי, נמצאת עכשיו אחרי קריאה טרומית.

צביקה כהן: הממשלתית נמצאת, לדעתי, בישורת האחרונה, נשאר ויכוח וחצי עם האוצר.

צביקה כהן: אני חושב שמכיוון שהממשלתית עברה את כל הניסוחים, גם של רשות המסים, משרד האוצר ומשרד החקלאות, היא הרבה יותר מוכנה, אבל עדיין לא נגמרה, עדיין לא פורסמה.

צביקה כהן: יש לנו ויכוח קטן עם משרד האוצר על האחוז הזה, על סעיף המטרות – זה הדבר שנשאר.

משה גפני: מה הוויכוח בסעיף המטרות?

צביקה כהן: שעתיים אנחנו יודעים להגיע להסכמה מלפני שעתיים, אבל אנחנו לא בטוחים אם ההסכמה הזאת צריכה לעבור את משרד המשפטים וזה יכול לעכב.

צביקה כהן: ההסכמה הזאת קיימת.

משה גפני: בוא נעשה סדר.

משה גפני: יש הצעת חוק פרטית שעברה בקריאה טרומית, ויש הצעת חוק ממשלתית שעומדת לעבור - וזה בסדר גמור, ברגע שזה עובר אנחנו מאחדים את זה.

איתן ברושי: יש התייעצות של הממשלה.

איתן ברושי: אחרי שנה יש עוד התייעצויות.

איתן ברושי: הבטיחו שזה יהיה מוכן בינואר 2018.

505: הממשלתית עברה קריאה ראשונה?

יצחק וקנין: עוד לא הביאו אותה בכלל.

יצחק וקנין: היא הולכת ישר לראשונה, אין לה טרומית.

משה גפני: מר כהן, אני מבקש לקיים על זה דיון, גם על הממשלתית וגם על הפרטית.

משה גפני: כנראה, בלי נדר, לא אצביע מכיוון שננסה למצות את ההליך הזה.

משה גפני: אבקש הסבר למה אתה, כסמנכ"ל משרד החקלאות, מחכה לזה כבר חצי שנה.

משה גפני: למה זה חשוב לך?

משה גפני: תגיד את ההסבר.

צביקה כהן: הצעת החוק, לדעתי, מביאה בשורה לא מבוטלת לכל הגידולים החקלאיים שמוגדרים כברי תחרות – גידולים חקלאיים שניתן לייצא אותם והם עומדים בתחרות עולמית.

צביקה כהן: בהצעה הזאת אנחנו מביאים להם בשורה של הטבות מס באופן שווה להטבות שיש בתעשייה.

צביקה כהן: זאת אומרת, מפעל תעשייתי שמייצא מעל 25% - - -

משה גפני: אנחנו מדברים על החוק של עידוד השקעות הון בחקלאות.

צביקה כהן: נכון, זה השינוי העיקרי.

צביקה כהן: השינוי העיקרי הוא שהחוק הזה מאפשר הטבות מס גם לתעשייה החקלאית וגם לחקלאים שמייצאים, באופן דומה למה שקורה בתעשייה.

משה גפני: למה זה לא נעשה עד היום?

משה גפני: הרי ההיגיון מחייב את זה.

צביקה כהן: מאז שאני סמנכ"ל אני נאבק על זה.

משה גפני: למה זה לא קרה?

משה גפני: זה דברים פשוטים הרי.

צביקה כהן: חשבו במקומות אחרים שהחקלאות לא צריכה לקבל את ההטבות של התעשייה כי החקלאות נטועה בקרקע ולא יכולה לברוח – "אינטל" יכול לצאת מפה, אז ניתן לו הטבות.

צביקה כהן: אבל שונתה הגישה גם באוצר, ואנחנו שמחים על כך.

צביקה כהן: זה הדבר הכי מהותי.

יצחק וקנין: הגישה שונתה.

צביקה כהן: כן, שונתה הגישה.

יצחק וקנין: מזל שרק הגישה.

צביקה כהן: אני לא ציני.

צביקה כהן: שונתה הגישה, ועדיף מאוחר מאשר אף פעם.

צביקה כהן: זה התיקון הכי מהותי: שחקלאים באזור פיתוח א' יזכו להטבות מס של 7.5% וחקלאים באזור פיתוח אחר יזכו להטבות מס של 16%.

צביקה כהן: זה לא מבוטל, זה הרבה כסף.

משה גפני: רבותי, ביקש ממני המנכ"ל לשחרר את שתי ההעברות של העודפים, אחרת המשרד לא יכול לתפקד.

משה גפני: אני מציע שאבטל את הרביזיה לגבי שתי ההעברות של העודפים כדי שהמשרד יתפקד וכדי להוכיח רצון טוב כלפי ההחלטה שלהם, שההחלטה תהיה החלטה חיובית לגבי וולקני.

יצחק וקנין: השאלה היא אם נשאר לך משהו ביד.

משה גפני: נשאר, העיקר נשאר.

משה גפני: בסדר, אני מבטל את הרביזיה על העודפים על פי הבקשה שלך, המנכ"ל.

טמיר כהן: את שתיהן?

משה גפני: את שתיהן - 33-008 ו-33-009, כדי שהמשרד יתפקד ואני גם רוצה לגלות רצון טוב כדי שתדעו שאני לא נגד אגף התקציבים, בלי נדר, ואני לא נגד משרד החקלאות.

משה גפני: אבל אני מבקש תשובה חיובית בתוך שבועיים.

משה גפני: המצב יהיה רע מאוד אם לא תהיה תשובה חיובית.

משה גפני: אמרתי את זה, אני אומר את זה גם עכשיו.

משה גפני: אני גם רוצה להוכיח שהכוונה שלנו היא כוונה חיובית.

505: אולי שיביאו את ה-30 מיליון של המים בשבוע הבא ולא בעוד שבועיים.

משה גפני: נתקדם אתם, אנחנו לא מרפים מהנושא הזה.

משה גפני: צביקה, לפני שאתה ממשיך, אני מבקש לשמוע את עמדת משרד האוצר לגבי החוק, אחרי שהייתי כל כך נחמד וגיליתי רצון טוב.

איתן ברושי: סליחה, אדוני היושב-ראש.

איתן ברושי: יש משהו שלא משתחרר, ממה שעלה פה על סדר היום?

סיון ינקוביץ': בוודאי.

איתן ברושי: למשל?

איתן ברושי: "השומר החדש" לא משתחרר?

סיון ינקוביץ': לא, זה לא בעודפים המחויבים.

סיון ינקוביץ': משתחרר רק העודפים המחויבים.

איתן ברושי: למה, אדוני היושב-ראש?

משה גפני: לשחרר רביזיה אני יכול גם בלי שהם יושבים פה.

משה גפני: נדבר על זה.

משה גפני: אני עובד אצלך, אני מביא את זה בגלל שביקשת – נדבר.

איתן ברושי: אבל יש פה כמה גרושים, לקט, שכחה ופאה.

יצחק וקנין: אין מה לעשות.

יצחק וקנין: אתם רוצים לשחרר את הכול?

בצלאל סמוטריץ': אנחנו באמת רוצים לשחרר את הכול.

בצלאל סמוטריץ': לא רוצים שתנהלו את המשרד.

בצלאל סמוטריץ': אתה לא עושה את זה בשום מקום אחר.

משה גפני: קודם כול, ברוך הבא.

יצחק וקנין: בצלאל, זה לא הגון מה שאתה עושה.

בצלאל סמוטריץ': המשרד מנהל את עצמו, אישר את מה שאישר בתוך תקציב המדינה.

בצלאל סמוטריץ': כולנו הצבענו על זה, לא הייתם חכמים אז להרים אצבע נגד.

בצלאל סמוטריץ': עכשיו אתם כולכם גיבורים גדולים?

איתן ברושי: לא, זה העברות.

משה גפני: מכיוון שלא היית גם אז, כשהיה הדיון - - -

בצלאל סמוטריץ': הייתי בדיון בחוקה.

משה גפני: בסדר, אין לי טענות.

משה גפני: אני רק רוצה להגיד לך - - -

בצלאל סמוטריץ': עושים פה פוליטיקה על הגב - הרי למי אתה תוקע כסף?

בצלאל סמוטריץ': אתה תוקע כסף לאורי אריאל, לבן אליהו, לי אתה תוקע כסף?

משה גפני: שאלה טובה.

משה גפני: והתשובה היא - - -

בצלאל סמוטריץ': לשומר?

בצלאל סמוטריץ': לגרעינים?

בצלאל סמוטריץ': למי אתה תוקע כסף?

משה גפני: והתשובה היא כדלהלן - - -

בצלאל סמוטריץ': לחקלאים?

בצלאל סמוטריץ': את מי אתה מחזיק כבן ערובה פה?

משה גפני: אתה רוצה עכשיו נאום?

משה גפני: אמרתי, מכון וולקני הוא לא בן דוד שלי, אין לי שם אף אחד שהוא חבר או משהו.

משה גפני: דובר על זה בתקציב המדינה, דובר שיש קיצוץ של 24% ומכון וולקני לא יכול להתחיל את 2019.

בצלאל סמוטריץ': במינהלות.

משה גפני: כן, לא יכול להתחיל את 2019.

משה גפני: זאת החלטה.

בצלאל סמוטריץ': השר לא אכפת לו שמכון וולקני - - -?

משה גפני: אני לא יודע.

משה גפני: על כל שר אפשר לשאול.

משה גפני: תשאל על שרים.

משה גפני: בסדר, אשב עם השר.

בצלאל סמוטריץ': תראה לאיפה נכנסת פה.

בצלאל סמוטריץ': אני שלוש שנים חבר בוועדה, אני לא זוכר דוגמה שנכנסת לקישקע של ניהול משרד.

בצלאל סמוטריץ': אתה רב הרבה עם האוצר על תקציבים, וזה בסדר גמור, אבל אתה נכנס לקישקע, אתה מכריח את השר עכשיו, בתוך הסעיפים שלו, איך בדיוק לנהל את המשרד?

משה גפני: איזה משרדים?

משה גפני: אין משרד שלא נכנסתי.

משה גפני: אולי משרד החוץ.

משה גפני: אני לא נכנס למשרד החינוך, למשרד הכלכלה?

משה גפני: בסדר, מה זה משנה.

משה גפני: בקיצור, אמרתי שאבטל את הרביזיות – את כולן, יש שלוש - אבל תנו לי תשובה: 20 מיליון שקל ממשרד החקלאות בהרשאה להתחייב ו-10 מיליון שקלים ממשרד האוצר.

משה גפני: אני אומר לך שהם יכולים לתת תשובה חיובית עכשיו.

משה גפני: הם יכולים, ואז נפתרה הבעיה, לפחות לתחילת 2019.

משה גפני: אל תגיד לי השר, לא השר – אפשר להגיד על כל השרים.

משה גפני: זה היה יכול להיפתר.

משה גפני: ביקש ממני המנכ"ל שבועיים – שלושה שבועות, הסכמתי על שבועיים – ובשבועיים האלה אני מבקש תשובה.

משה גפני: אם התשובה תהיה שלילית – מה זה ניכנס לקרביים של משרד החקלאות, חבל לך על הזמן.

משה גפני: הם לא יכולים לקבל החלטה מעל הראש שלנו שסוגרים את וולקני.

בצלאל סמוטריץ': אבל לא סוגרים את וולקני.

בצלאל סמוטריץ': אתה עושה עכשיו דמגוגיה.

יצחק וקנין: הרגו אותו מוות קליני.

יצחק וקנין: לא סוגרים אותו, הרגו אותו.

בצלאל סמוטריץ': מגדילים את תקציבי המחקר - - -

יצחק וקנין: זה לא נכון.

משה גפני: בסדר.

משה גפני: בצלאל, זה מתחיל מחדש עכשיו, העניין?

בצלאל סמוטריץ': לא, אל תתחיל מחדש.

משה גפני: אני הולך לקראתם כל הזמן, אני עושה את זה.

משה גפני: תאמין לי, אני מדבר אתם.

בצלאל סמוטריץ': הוא שיחרר רק את העודפים.

בצלאל סמוטריץ': הוא לא שיחרר את "השומר החדש" - - -

משה גפני: לא "השומר החדש", את ההעברה.

משה גפני: נדבר על ההעברה.

משה גפני: זה בידיים שלי, נדבר על ההעברה.

משה גפני: שייתנו תשובה שבוע קודם.

משה גפני: זו תשובה שאפשר לתת חיובית, תאמין לי, עשיתי שיעורי בית, וזו גם טובת השר בסוף.

משה גפני: בבקשה, משרד האוצר, עמדתכם לגבי החוק.

תמר לוי בונה: ראשית, צריך לציין שהצעת החוק לעידוד השקעות הון שנידונה כעת היא הצעת חוק תקציבית בשל סעיף 24ב בנוסח שמונח על שולחן הוועדה, ועל כן נבקש לקדם אותה בהתאם להצעת חוק תקציבית.

תמר לוי בונה: יש כאן תוספת של 250 מיליון שקלים חדשים.

משה גפני: אתם לא יכולים בלי לאיים?

משה גפני: אמרתי בהתחלה שאני מקיים את הדיון וכנראה לא אצביע.

משה גפני: אם אני אצביע – תבואי ותגידי לי שזו הצעת חוק תקציבית, וכבר הוכחתי לכם שבהצעת חוק תקציבית בלי בעיה אני מגייס 50 חברי כנסת, במיוחד על חוק כזה.

משה גפני: אני לא מגייס 50, אני מגייס 100, אז אל תאיימו עלי עם הצעת חוק תקציבית.

משה גפני: אני הולך אתכם, אני לא מאיים עליכם, אני מדבר אליכם כמו חברים.

משה גפני: בואו, תגידו את עמדתכם לגבי החוק.

משה גפני: מה את צריכה להגיד את זה?

תמר לוי בונה: ומעבר לכך, יש הצעת חוק ממשלתית, שיושבים כל משרדי הממשלה על המדוכה.

תמר לוי בונה: ישבנו כל הקיץ על הנסחות ויש מגעים אחרונים לגבי מספר מילים בחוק.

משה גפני: אמר את זה צביקה כהן, תעזבי את העניין.

משה גפני: אני לא מדבר פורמלית, תגידי את האמת.

יצחק וקנין: בתוך כמה זמן תסיימו את ההתדיינות ביניכם?

יצחק וקנין: חודש?

יצחק וקנין: שבועיים?

משה גפני: הוא אמר כמה ימים.

יצחק וקנין: אלך לראש שלכם, לשיטה, למה שאת רוצה.

תמר לוי בונה: אנחנו בישורת האחרונה.

יצחק וקנין: כמה זמן עוד, חודש?

תמר לוי בונה: לא, אני מקווה שזה עניין של מספר ימים.

צביקה כהן: שעות.

יצחק וקנין: אז מה זה משנה כבר?

יצחק וקנין: גם אם נתקדם ונעביר את הנוסח הקיים, נעביר אותו קריאה ראשונה – עדיין אתם באים עם ההצעה שלכם לקריאה ראשונה ישר, מאחדים את הצעות החוק וממשיכים הלאה.

יצחק וקנין: מה הבעיה?

יצחק וקנין: אני לא מבין איפה הבעיה בכלל.

יצחק וקנין: אתם סתם רוצים לתקוע את העסק.

איתן ברושי: יש מקור תקציבי להצעת החוק הממשלתית?

תמר לוי בונה: להצעת החוק הממשלתית יש מקור תקציבי.

איתן ברושי: אבל לא יהיו שתי הצעות.

איתן ברושי: זו אותה הצעה.

תמר לוי בונה: בהצעת החוק המוגשת כעת לוועדה יש - - -

משה גפני: רגע רגע, אני רוצה שהיא תגיד את עמדתה.

יצחק וקנין: תמר, אנחנו מדברים בשפה ברורה.

יצחק וקנין: יש הצעת חוק ממשלתית, שלא הוגשה.

יצחק וקנין: היא תוגש, נאמר, בעוד שבוע.

יצחק וקנין: היא תקבל פטור מחובת הנחה ותיכנס ישירות, בתוך שבוע היא תגיע לפה.

יצחק וקנין: נאמר שהתחלנו להקריא את זה היום, הרי לא נסיים את זה.

תמר לוי בונה: אנחנו מתנגדים לנוסח שמוגש כעת.

יצחק וקנין: אין בעיה, ניצמד לנוסח שלכם.

יצחק וקנין: מה את רוצה?

איתן ברושי: לא לא, אל תתחייב.

משה גפני: רק שניה.

משה גפני: תגידי את עמדתכם, אל תגידו מה אתם מתנגדים.

משה גפני: תגידו את העיקרון.

תמר לוי בונה: אנחנו מתנגדים ברמה המהותית.

משה גפני: הבנתי מתנגדים, גם אני מתנגד – אני לא חסיד, אני מתנגד.

משה גפני: תגידי מה העמדה שלכם.

תמר לוי בונה: העמדה שלנו היא שסעיף 24ב המופיע כעת בנוסח הוא סעיף שלא צריך להיכלל בהצעת החוק.

תמר לוי בונה: אנחנו מבקשים לחזור לנוסחים של הצעת החוק הממשלתית, מכיוון שעבדנו עליהם שעות ארוכות כדי להגיש את הצעת החוק בצורה הטובה ביותר.

תמר לוי בונה: רשות המסים, אשמח שיגיבו לגבי החלק של המסים.

תמר לוי בונה: אני מתייחסת רק לסעיף 24ב, אבל גם שם יש פערים ביחס להצעת החוק הממשלתית, שאפילו מרעים את מצבם של החקלאים.

תמר לוי בונה: רשות המסים, אבקש את התגובה שלכם לגבי חלק המסים.

שגית אפיק: זה סעיף שנכלל בתזכיר.

שגית אפיק: אני מבינה שאחרי התזכיר החלטתם לשנות אותו.

תמר לוי בונה: לא בנוסח הזה.

שגית אפיק: בתזכיר זה זהה לנוסח הזה.

שגית אפיק: אני מחזיקה את התזכיר, והוא זהה לנוסח הזה.

תמר לוי בונה: התזכיר לא היה על דעתו של משרד האוצר.

תמר לוי בונה: בתזכיר הבא, שהיה על דעתו של משרד האוצר, זה לא מופיע.

שגית אפיק: יצא תזכיר חדש?

שגית אפיק: אולי טיוטה.

אפרת אביאני: היו שני תזכירים.

משה גפני: יש סיכוי שאני אשמע ממך משהו שאתם בעדו?

תמר לוי בונה: בהצעת החוק הממשלתית הסכמנו להגדיל את שיעורי המענק המותרים, מ-10% ל-20% ו-25%, בהתאם לאזורי הפיתוח, וגם זה נמצא בהצעה הממשלתית.

תמר לוי בונה: זה באשר לחלק המענקים.

תמר לוי בונה: עיקרה של הצעת הוא חלק המיסוי, כפי שיודע משרד החקלאות, ועל כן אני עומדת על שרשות המסים תתייחס לחלק הזה, מכיוון שהם בקיאים בנושא.

תמר לוי בונה: באשר לתקציב, אמרתי שהוא על דעתנו.

משה גפני: כמה כסף עולה הצעת החוק שלכם?

ברוך משולם: לפי דברי ההסבר בתזכיר, עלות הצעת החוק היא קרוב ל-50 מיליון שקל.

ברוך משולם: מעבר לזה, אני יכול להגיד שישבנו עם גורמים רלוונטיים של המשרדים וגורמים חיצוניים מקצועיים, והצעת החוק שאנחנו מביאים היא הרבה יותר רחבה, נותנת מענה הרבה יותר מדויק למה שצריך.

ברוך משולם: יש התייחסות - - -

משה גפני: זה ברור, כמו בסולם השקילות.

ברוך משולם: יש גם התייחסות להוראות מעבר, שחלק מאלה שרוצים להישאר בדין הישן יוכלו לעשות את זה.

ברוך משולם: לכן אנחנו מעוניינים להסדיר את הכול באופן כוללני ורחב ולא לקדם הצעת חוק פרטנית ואחר כך נדון בהצעת חוק ממשלתית.

משה גפני: בסדר.

משה גפני: אמר חבר הכנסת וקנין, וגם אני אומר - לא אתקדם עם זה – שזו הצעת חוק שגם משרד האוצר וגם משרד החקלאות נמצאים על סף אישור הצעת החוק ואנחנו, כמובן, ננסה לאחד את שתיהן יחד.

משה גפני: לא נעשה את זה לבד.

משה גפני: אני רוצה לדעת, זו תחילת הדיון – תגידו את עמדתכם.

משה גפני: מה טוב בחוק הזה, שאתם הולכים להביא?

משה גפני: מה, לפי דעתכם, טוב בחוק הפרטי, שכבר אמרתם שאתם מתנגדים אליו?

משה גפני: תגידו את העמדה שלכם לגבי החוק הזה, למה הוא לא נעשה גם קודם.

ברוך משולם: לגבי השאלה של המדיניות, אנחנו חושבים שראייה יותר כוללת תיתן מענה גם להוראות מעבר.

ברוך משולם: זאת אומרת, חקלאים שעדיף להם החוק הישן ולא החוק החדש יוכלו להישאר בחוק הישן.

ברוך משולם: זה דבר אחד.

ברוך משולם: שתיים, יש נושאים נוספים ויותר רחבים, גם מבחינת שיעורי פחת מואץ וגם נושאים אחרים, שאין להם מענה בהצעת החוק הפרטית.

ברוך משולם: אם אתם רוצים שממש נרד לרזולוציה של הסעיפים, עוד מעט נתייחס לזה.

ברוך משולם: אנחנו חושבים שהכסף שניתן במסגרת הצעת החוק שלנו באמת עונה על הצרכים של החקלאים - - -

איתן ברושי: 50 מיליון שקל אתה מקיים את כל חקלאות ישראל?

ברוך משולם: אני לא מדבר על כל חקלאות ישראל.

ברוך משולם: אני מדבר על תוספת מעבר למה שניתן היום.

איתן ברושי: כמה ניתן היום?

איתן ברושי: אתה יודע שהתוכניות בלי כסף כבר חודשים ארוכים, וגם כשהיה כסף לא היו כלים לתת כסף?

איתן ברושי: על מה אתם מדברים?

איתן ברושי: אתם לא מתקצבים.

גדי הילמן: העלות שהוא אמר זה העלות של הטבות המס, שהיא 50 מיליון שקל.

גדי הילמן: זה מה שנתנו.

איתן ברושי: יושב פה סמנכ"ל שלא מתקצב השקעות כל השנה כי אין לו כסף, וכשיש לו כסף – אין לו סמכות משפטית כי יש בעיה עם החוק.

איתן ברושי: אני שואל אותך: בינואר 2019, שצריך החוק לתפקד, כמה כסף יהיה במשרד החקלאות להשקעות – הטבות וסיוע ישיר?

גדי הילמן: אנחנו יכולים לענות רק על השאלה שנוגעת לדיני המס.

איתן ברושי: כמה?

גדי הילמן: בדיני המס, ככל שיש מיצוי – יש לך נתונים?

ברוך משולם: האומדן שנתנו לחוק הוא 50 מיליון שקל.

איתן ברושי: אני רוצה לומר משפט.

איתן ברושי: אודי אדירי - - -

משה גפני: רגע, אני רוצה שהם יציגו את החוק קודם.

משה גפני: הבאתי את זה כדי שהדיון יתחיל.

איתן ברושי: אבל תראה מה הם עשו.

איתן ברושי: הם קבעו מסגרת - - -

צביקה כהן: אבל זה לא נכון, תן לי להסביר.

איתן ברושי: שנה אנחנו מחכים.

צביקה כהן: התיקון עצמו, יש לו מספר רגליים חשובות לחקלאות ישראל.

צביקה כהן: הרגל הראשונה, הפורמלית, היא להתאים את מטרות החוק.

צביקה כהן: החוק שלנו הוא מ-1980, יש בו מטרות שהן כבר לא מספיק טובות, רוצים להתאים אותן לעכשיו.

צביקה כהן: דבר שני הוא השוואת הטבות המס בין החקלאות לבין התעשייה, וזה הישג גדול וחשוב.

צביקה כהן: הדבר השלישי זה תיקון אחוז המענקים.

צביקה כהן: היום המענקים הם לפי 1980 – 10% ו-20%, ואנחנו חושבים שזה צריך להיות די דומה לתעשייה: אנחנו מדברים על 20% באזור פיתוח ב' ו-25% באזור פיתוח א'.

צביקה כהן: הדבר השלישי הוא תיקונים טכניים, שמתאימים לא ל-1980.

צביקה כהן: החוק מאפשר מתן מענקים לחקלאים באחוזים שאמרתי, והחוק מאפשר הטבות מס למי שהוא מפעל בר תחרות, מי שמייצא מעל 25%.

צביקה כהן: הטבות מס לפי אזורי פיתוח.

משה גפני: וזה גם בחקלאות מודרנית.

משה גפני: לא מה שהיה ב-1980 אלא גם מה שקיים היום.

צביקה כהן: אז יש גם מודרנית, אבל עדיין מגדלים גם עגבניות אז גם להם.

צביקה כהן: החוק הוא לכל החקלאות.

איתן ברושי: תגיד משהו גם על בתי אריזה, בתי קירור.

אברהם דניאל: - - - לא קיים.

צביקה כהן: אז אגיד לאדון דניאל שאם הוא היה קורא את החוק, גם החוק הישן – בואו נעשה סדר: המענקים ניתנים על פי החוק החדש והישן בכל הארץ, בניגוד לחוק בכלכלה שנותן רק באזור פיתוח א'.

צביקה כהן: מענקים ניתנים בכל הארץ וניתנים לכל החקלאים – אלה שמייצאים ואלה שלא מייצאים.

צביקה כהן: זה ההבדל בינינו לבין הכלכלה, מכיוון שהחקלאות היא פה, הייצוא הוא רק 20%.

צביקה כהן: השווינו רק את הטבות המס לכלכלה.

צביקה כהן: זאת אומרת שכל חקלאי יכול לקבל מענקים מכוח החוק.

צביקה כהן: לגבי התקציב - בדרך כלל אין תקציב מוסדר בחוק, כמו שאין תקציב בחוק עידוד השקעות הון בתעשייה.

צביקה כהן: אין תקציב מוסדר, יש מדיניות ממשלתית משרדית.

צביקה כהן: ברגע שהמדיניות תאפשר השקעות הון בחקלאות – 100 מיליון, 200 מיליון שקל – כל החקלאים יקבלו אותה, אתה לא יכול לדרוש בחוק.

צביקה כהן: רשות המסים הסבירו לך שהחוק החדש מאפשר גם אי-קבלת תקבולים, זאת אומרת מס הכנסה או מס חברות יהיה נמוך יותר לחקלאים, כשההערכה של רשות המסים – אני מעריך מעט יותר, אני מעריך בין 50 ל-70 מיליון שקל בשנה, וככל שהחוק הזה יעודד יותר ונוכל אולי לייצא יותר, ברור לך שהדבר הזה יגדל.

צביקה כהן: זה הכול בקליפת אגוז.

יצחק וקנין: צביקה, מסכים לכל מה שאמרת.

יצחק וקנין: אני מדבר על הפרוצדורה ועל השיטה של העבודה - - -

צביקה כהן: לפני הפרוצדורה יש - - -

יצחק וקנין: דקה.

יצחק וקנין: הרי בסופו של דבר, כשתניחו את הצעת החוק הממשלתית היא תוצמד להצעת החוק הפרטית של מספר חברי הכנסת – אנחנו לא חדשים בדבר הזה.

יצחק וקנין: מה שאני אומר, ממילא אתם נכנסים למסלול של קריאה ראשונה כממשלתית; הוא עדיין בקריאה טרומית, מכין את זה לקריאה ראשונה.

יצחק וקנין: הוא מודיע פה: אתחבר להצעת החוק הממשלתית, אז אני לא מבין על מה כל הסיפור פה.

יצחק וקנין: על מה אתם עושים סיפור?

יצחק וקנין: אני מנסה לרדת לסוף דעתכם, תסבירו לי מה הבעיה.

יצחק וקנין: יש הצעת חוק ממשלתית, יש הצעת חוק פרטית, בסופו של דבר לא התיישרנו אליכם?

יצחק וקנין: התיישרנו אליכם.

יצחק וקנין: אז אני לא מבין מה הבעיה.

יצחק וקנין: אני מדבר על הפרוצדורה, למה אתם עושים מזה סיפור?

יצחק וקנין: זה כבר כשניכנס לקרביים של הצעת החוק שלכם ושל אותם חברי כנסת.

יצחק וקנין: אני לא מבין על מה אתם מדברים בכלל, יש עניין של פרוצדורה בלבד.

משה גפני: ולכן?

יצחק וקנין: ולכן אני חושב שאפשר לקרוא את הצעת החוק, ואם יצרכו שינויים, גם על סעיפים – נשנה אותם.

יצחק וקנין: תאמינו לי, יש לי מספר ימים פה, ולמשה גפני יותר ממני; כל סעיף פה אפשר לפתוח ולשנות, אם נרצה.

יצחק וקנין: הכול תלוי ביושב-ראש הוועדה.

יצחק וקנין: אומרים לכם פה: ניצמד להצעת החוק הממשלתית, בהתאם למה שתביאו.

יצחק וקנין: רק מה, אני יכול להגיד לכם משהו: אם לא היתה הצעת החוק הפרטית, הממשלתית עוד 20 שנה לא היתה מגיעה.

יצחק וקנין: תודה רבה לכם.

משה גפני: אסור להגיד את זה.

איתן ברושי: אדוני היושב-ראש, מאחר שיש ניסיון להגיע להבנות בישיבה הזאת, אני חושב שההבנה הנכונה בהיבט של החוק הזה היא שהוא ייכנס לתוקף ב-1 בינואר 2019.

איתן ברושי: אני חושב שאנחנו צריכים לקבל החלטה עכשיו, ואני לא חושב שצריכה להיות לזה התנגדות אם באמת רוצים לשרת את המטרה.

איתן ברושי: צביקה, אתה יודע שהממשלה, אתם, אודי אדירי, שר האוצר, שהייתי בשיחה אתו בזמנו, ומנהל רשות המסים הקודם משה אשר, היתה אמירה ברורה שהחוק הזה ייכנס ב-1 בינואר 2018.

איתן ברושי: יהיה חוק ויהיה כסף – זה ציטוט מדויק.

איתן ברושי: עכשיו אין חוק ואין כסף.

איתן ברושי: אני לא מקבל את הנתונים, עם כל הכבוד לחברים.

איתן ברושי: אמרו: נקבע גבול של 50 מיליון, נגיד, ונקבע כללים שלא יעברו.

איתן ברושי: צביקה, בוא תלמד משהו: האוצר ידוע כמי שנותן אגוזים למי שאין שיניים.

איתן ברושי: עכשיו הוא נותן לך חוקים שלא תוכל להשתמש.

צביקה כהן: אני לא מסכים אתך.

איתן ברושי: אני מדבר על ניסיון העבר, לא על החוק הזה.

צביקה כהן: אני חי בעבר גם, אני לא מסכים אתך.

איתן ברושי: אני מבקש שתוסיף לסיכום הישיבה שוועדת הכספים קובעת שתוקף החוק שיאושר - אי אפשר שלא להגיב על ההתנהגות של משרד החקלאות מול החקלאים בחוק הזה.

איתן ברושי: לא היתה פה מילה אחת של אמינות, כי הם לא עמדו בשום דבר.

משה גפני: אני לא מסכים לזה.

איתן ברושי: אני אומר לך.

איתן ברושי: האוצר התחייב - - -

משה גפני: לפני שאתה אומר:

משה גפני: אני בפוליטיקה לפניך, כנראה.

משה גפני: עכשיו אנחנו ברוח של אחדות, שאנחנו הולכים יחד עם משרד החקלאות ועם משרד האוצר.

איתן ברושי: בסדר, אני מסכים.

משה גפני: לא צריך להעביר ביקורת על משרד האוצר עכשיו.

איתן ברושי: אני שואל אם אתה מסכים שבסיכום יהיה כתוב שהחוק ייכנס לתוקף, אחרת לא יהיה גם כסף.

משה גפני: אני מדבר על זה, אבל החוק יבוא לפה.

איתן ברושי: אבל נמצא עכשיו בסוף אוקטובר.

איתן ברושי: אם לא נקבל החלטה שהחוק הזה ייכנס לתוקף ב-1 בינואר - - -

משה גפני: אנחנו צריכים להעביר את החוק.

משה גפני: אנחנו צריכים לחכות שיסיימו את זה.

איתן ברושי: זה מה שאני מבקש.

משה גפני: אני מקבל את זה.

משה גפני: לא להעביר ביקורת - - -

איתן ברושי: בוא נכריז על אמירה כללית שזה - - -

משה גפני: אמירה כללית – קיבלתי את זה.

משה גפני: צביקה, ברוך, תמר, אני מבקש להביא את החוק הממשלתי בתוך כמה ימים.

משה גפני: לא נחכה הרבה זמן, חברי הוועדה רוצים - - -

איתן ברושי: אם לא – נרוץ עם הפרטית.

בצלאל סמוטריץ': למה לא להצביע ונגיש רביזיה, כמו שעשית עם משרד החקלאות?

בצלאל סמוטריץ': נצביע, תגיד רביזיה, ואם תוגש הממשלתית – תצביע עליה.

משה גפני: לא יודע.

משה גפני: אין לי תשובה טובה בשבילך.

בצלאל סמוטריץ': אמנם זה לא אורי אריאל בצד השני, אבל - - -

משה גפני: ועוד איך אורי אריאל.

משה גפני: אורי אריאל הוא הנושא.

בצלאל סמוטריץ': הוא בצד שלך פה.

משה גפני: אורי אריאל דיבר אתי הרבה.

בצלאל סמוטריץ': אמרתי: הוא בצד שלך.

משה גפני: הוא בצד שלי.

בצלאל סמוטריץ': בואו נצביע - - -

משה גפני: נציגו עלי אדמות זה שלמה בן אליהו.

משה גפני: מה אתה מציע, להצביע על זה?

משה גפני: מה שאתה מציע נעשה.

תמר לוי בונה: משרד האוצר מבקש לא להצביע על החוק הזה היום.

משה גפני: שמענו.

משה גפני: משרד האוצר לא מנהל את המדינה.

משה גפני: מי שמנהל את המדינה זה אורי אריאל.

איתן ברושי: החוק הזה הוכן על-ידי משרד החקלאות, ואני מציע לאשר אותו.

איתן ברושי: נכון, היועצת המשפטית?

איתן ברושי: הם אישרו את החוק הזה.

אפרת אביאני: אנחנו באמת במאמצים מאוד מאוד גדולים להביא את הנוסח של הצעת החוק.

משה גפני: בשם מי את מדברת?

אפרת אביאני: בשם משרד החקלאות.

אפרת אביאני: אני מאמינה שאני מדברת גם בשם החברים שלי לייעוץ המשפטי לממשלה, שעובדים - - -

משה גפני: לא הייעוץ המשפטי לממשלה, השר.

משה גפני: את מדברת בשמו, כן או לא?

אפרת אביאני: כן.

אפרת אביאני: אני יכולה לעדכן איפה הצעת החוק הזאת עומדת כרגע.

אפרת אביאני: אנחנו ממש בשלבים אחרונים של ניסוח.

משה גפני: ולכן, מה את מציעה לי לעשות?

אפרת אביאני: הבטיחו לנו, ואני מאמינה שזאת הבטחה שמתכוונים לקיים אותה, שהיא תפורסם ביום רביעי או ביום שני הבא.

אפרת אביאני: כולנו מגויסים לעניין, וגם לפתרון המחלוקות.

אפרת אביאני: אפשר לקיים פה דיון מהותי על הצעת החוק, על הרציונלים שלה אבל באמת אין טעם, לדעתי, לקרוא.

איתן ברושי: גברתי, את חתומה על הצעת החוק שגפני ואני הגשנו.

איתן ברושי: אז מה העניין הזה עכשיו?

אפרת אביאני: אני מחויבת לעמדת הממשלה.

אפרת אביאני: יש הצעת חוק ממשלתית.

איתן ברושי: איזה עמדת ממשלה?

איתן ברושי: הממשלה לא פסלה את ההצעה ולא אישרה את ההצעה שלכם.

יצחק וקנין: אמרתי את הפרוצדורה הפשוטה.

יצחק וקנין: אתם סתם - - -

משה גפני: אני לא אלך נגד שר החקלאות, אבל אני הולך לקיים דיון.

משה גפני: אני מקבל את העמדה שלכם.

משה גפני: בתוך כמה ימים נמשיך את הדיון.

משה גפני: אני מבקש שהממשלה תביא את החוק שלה, לפחות תפרסם אותו, שלא נגיע להתנגשות בעניין הזה, בגלל שכולם מסכימים.

משה גפני: אם כולם מסכימים, אני לא רוצה לעשות דברים דווקא, אני רוצה לעשות את זה בהסכמה.

משה גפני: תמר וברוך, היועצת המשפטית אמרה שיום רביעי או יום שני אתם כבר מפרסמים את החוק הממשלתי.

משה גפני: אני מבקש שזה ייעשה, ומיד אחרי זה אכנס את הוועדה, נדון על שני החוקים, נראה גם את ההבדלים וכנראה נאחד אותם.

משה גפני: רק לעשות את זה מהר, בגלל שאם זה לא ייעשה עכשיו – זה חיכה 18 שנה, זה יכול לחכות עוד 20 שנה, ואני לא רוצה שזה יקרה.

איתן ברושי: אדוני, אני רוצה הערה.

איתן ברושי: יש למגזר החקלאי-התיישבותי לא מעט הערות לחוק שהנחנו שנינו על שולחן הכנסת.

איתן ברושי: היתה פגישה של גורמים מקצועיים במשרד החקלאות, ואני מעריך שיידרש זמן כדי להגיע להסכמות.

איתן ברושי: אמרתי להם שיותר טוב לעשות את זה במעמד גפני מאשר בתוך חדרי האוצר.

איתן ברושי: לכן צריך לקחת בחשבון שלא מה שכתוב מוסכם, בוודאי בהצעה שהגשנו, ואני מניח שעוד פחות מוסכם בהצעה הממשלתית, אם היא עברה את בית היוצר של רשות המסים במשרד האוצר.

איתן ברושי: קח בחשבון, אדוני היושב-ראש, שיש גם ויכוחים על מה שכתוב.

איתן ברושי: לכן צריך לזרז את הדיונים האלה כדי להגיע ליעד של חוק בתוקף, תקציב בתוקף, ב-1 בינואר 2019.

איתן ברושי: זאת המטרה.

איתן ברושי: תודה.

משה גפני: תודה.

משה גפני: בבקשה, בקצרה.

מנחם שוהם: אני בעלים של מפעל תעשייתי חקלאי, ואני רוצה להעיר הערה אחת לגבי ההצעה.

מנחם שוהם: ההצעה הזאת מטפלת בשני אזורים: אזור אחד זה הגידול החקלאי, שלגביו אנחנו מסכימים במאה אחוז; האזור השני הוא לגבי מפעלים תעשייתיים חקלאיים, שעיקר פעילותם ייצורית, שהם מפעלי תעשייה לכל דבר.

מנחם שוהם: אנחנו מקבלים את ההצעה של ילין להעביר את כל התחום הזה לתחום של - - -

משה גפני: תודה רבה.

משה גפני: רבותיי, אנחנו עוברים להצעת החוק הבאה.

משה גפני: הסיכום הוא שבתוך כמה ימים אנחנו מכנסים את הוועדה.

משה גפני: אני מקווה שיהיה החוק הממשלתי, בגלל שאם לא – שיעשו את זה, שיעמדו בעניין הזה.

משה גפני: אנחנו לא מתכוונים להרפות.

משה גפני: הצעת חוק לעידוד השקעות הון (תיקון - הוספת מפעלי תעשייה חקלאית), של חבר הכנסת חיים ילין ועוד מספר חברים.

משה גפני: צביקה, אני רוצה את עמדתך על החוק של ילין.

צביקה כהן: אני יכול לא להיות ראשון, בבקשה?

משה גפני: בסדר.

משה גפני: האוצר, לגבי החוק של חיים ילין – מפעלי תעשייה חקלאית.

תמר לוי בונה: הצעת החוק דורשת לתת הטבות דומות, כמו שניתנות למפעלים, גם לבתי אריזה.

תמר לוי בונה: הצעת החוק הממשלתית מטפלת גם בזה ודואגת שיינתנו הטבות דומות לבתי אריזה, כפי שניתנות לתעשייה.

שגית אפיק: במסגרת חוק עידוד השקעות הון בחקלאות?

קריאה: כן.

שגית אפיק: ההצעה שלו היא לעשות את זה במסגרת חוק עידוד השקעות הון בתעשייה, נכון?

תמר לוי בונה: כן, תהיה כפילות.

שגית אפיק: זאת אומרת, אתם מעדיפים שזה יהיה בחקלאות.

תמר לוי בונה: נבקש להתנגד, מכיוון שזה יתנגש עם הצעת החוק שאנחנו מגישים כעת, כפי שאמר היושב-ראש, בקרוב מאוד, על כן תהיה כפילות.

משה גפני: מה ההבדל?

תמר לוי בונה: ההבדל הוא תחת איזו אכסניה, תחת איזה חוק זה יינתן.

תמר לוי בונה: אנחנו חושבים שזה נכון יותר, ובגלל זה - - -

משה גפני: אבל החוק עצמו יהיה באישור שלכם.

משה גפני: אתם תסכימו לחוק הזה.

תמר לוי בונה: זה בתוך הממשלתית.

שגית אפיק: הם מסכימים, בתנאי שזה ייעשה כמו שזה נעשה בממשלתית, דרך חוק עידוד השקעות הון בחקלאות.

שגית אפיק: השאלה היא מה עמדת משרד הכלכלה, כי חוק עידוד השקעות הון בתעשייה הוא שלהם.

משה גפני: רגע, קודם נשמע את החקלאות.

צביקה כהן: כשהתחלנו עם הסיפור של החוק בחקלאות וכשלנו, חשבנו שאולי באמת חיים ילין צודק ובתי האריזה צריכים לשכון באכסניה של משרד הכלכלה.

צביקה כהן: היום אנחנו נמצאים במצב מאוד מתקדם, כמו שאתה יודע, תוך כמה ימים, אז אני חושב שבמאזן הכללי, גם המענקים וגם הטבות המס, היה נכון יותר שמפעלי התעשייה יהיו במשרד החקלאות.

צביקה כהן: וכל זאת למה?

צביקה כהן: באופן כללי, מפעלי תעשייה ובתי האריזה היו רוצים לקבל גם את הטבות המס וגם את המענקים.

צביקה כהן: אם אנחנו מנתחים את זה, בערך 20%-25% מהייצור החקלאי מיוצא, היתר בישראל.

צביקה כהן: הטבות המס לייצוא זהות - גם בחוק שלי, גם בחוק החקלאות וגם בחוק הכלכלה.

צביקה כהן: אז למה צריך לשים אותן שם?

צביקה כהן: זה אחד.

משה גפני: למה יש ויכוח?

משה גפני: מה ההבדל אם זה יהיה בחוק התעשייה או בחוק של החקלאות?

צביקה כהן: כי החוק שלנו לא קיים עוד.

צביקה כהן: היום למפעל חקלאי אין כלום בכלכלה כי הוא מודר משם, ואין לו כלום אצלי, כי אין לי חוק.

משה גפני: אבל אם יהיה לך חוק – ויהיה לך.

צביקה כהן: אז אני רוצה להסביר שבהטבות המס זה היינו הך; אבל במענקים, לדעתי, יש להם טעות להיות בכלכלה, כי בחוק של החקלאות המענקים ניתנים גם למפעלי תעשייה שאינם מייצאים ואינם נמצאים באזור פיתוח א'.

צביקה כהן: בחוק עידוד הון בחקלאות המענקים ניתנים גם למי שאינו מייצא וגם במרכז הארץ.

צביקה כהן: במאזן הכללי, עדיף שהם ישכנו בחוק שלנו – בחקלאות.

צביקה כהן: ואגיד עוד משהו: גם רשות המסים היתה מעדיפה שתהיה דיכוטומיה מאוד ברורה.

משה גפני: משרד הכלכלה, בבקשה.

אורי רזניק: אני מתמחה בלשכה המשפטית.

משה גפני: מה אתה?

אורי רזניק: מתמחה בלשכה המשפטית במשרד.

משה גפני: כל הכבוד למשרד הכלכלה.

משה גפני: בבקשה.

משה גפני: אני מבין שאתם מייחסים חשיבות לשאלה הזאת - אם זה יהיה בכלכלה או שיהיה בחקלאות או יהיה בתעשייה.

משה גפני: בבקשה.

אורי רזניק: אנחנו מציגים עמדה דומה לזו שהוצגה על ידי נציגת משרד האוצר ונציג משרד החקלאות.

משה גפני: הבנתי.

משה גפני: חצי מאלה שמייצאים יהיו בחקלאות וחצי יהיו - - -

צביקה כהן: לא, אותה דעה כמו שלנו.

משה גפני: אז אין ויכוח עם האוצר?

צביקה כהן: אין ויכוח.

משה גפני: אבל האוצר לא אומר ככה.

איתן ברושי: מאה אחוז, ייגמר ככה הכסף.

איתן ברושי: מדובר פה על השקעות עתק.

איתן ברושי: גפני, שלא יעשו מאתנו צחוק.

איתן ברושי: אם מכניסים את בתי האריזה ובתי הקירור - נגמר הכסף של מינהלת ההשקעות.

איתן ברושי: גפני, אני אומר לך, יש גבול לחוצפה.

איתן ברושי: היתה פעם מינהלת ההשקעות – תקשיבי, תמר, תלמדו את ההיסטוריה.

איתן ברושי: אין לכם שום מושג.

איתן ברושי: היתה פעם מינהלת השקעות, היא היתה הלב של משרד החקלאות.

איתן ברושי: בלי מינהלת ההשקעות לא היתה פה חקלאות, היא מימנה את כל הדברים.

איתן ברושי: מה אתם אומרים עכשיו?

איתן ברושי: להכניס את בתי האריזה ובתי הקירור, אז לא יהיה כסף לחממות, לא יהיה כסף לערבה.

איתן ברושי: זה מה שאתם רוצים, אתם רוצי להרוג אותנו, וליתר ביטחון לעשות וידוא הריגה.

איתן ברושי: לא מתביישים?

איתן ברושי: אתם חושבים שיש פה אנשים טמבלים?

איתן ברושי: מה קרה לכם?

איתן ברושי: לא בא בחשבון.

איתן ברושי: יש גבול לחוצפה הזאת.

תמר לוי בונה: רגע, אדוני, לפרוטוקול - - -

משה גפני: אני אשמע אותך.

משה גפני: את רואה שכל הזמן אני מבקש לשמוע אותך.

איתן ברושי: במיוחד שלא ייצא מזה כלום.

משה גפני: נראה אם ייצא או לייצא.

איתן ברושי: יש לך מתמחה מהכלכלה, פקידה מהאוצר – אתה מנהל אתם דיונים?

משה גפני: מה זה רלוונטי?

איתן ברושי: רלוונטי, כי צריך לדבר - - -

משה גפני: נעביר את החוק.

איתן ברושי: לא, לא סוגרים פה שום דבר.

משה גפני: נעביר את החוק.

איתן ברושי: אם תעביר להתייעצויות ימתחו אותך.

משה גפני: לא, אל תעליב.

משה גפני: אל תעליב אותי גם, בינתיים אני מעביר את מה שצריך.

איתן ברושי: אני מעריץ שלך, לא מעליב אותך.

משה גפני: אורי מהכלכלה, תגיד לי עוד פעם את עמדתך, לא הבנתי מספיק.

משה גפני: החיסרון בי.

אורי רזניק: עמדת המשרד היא שמקודמת הצעת חוק ממשלתית שמטפלת באותם נושאים בדיוק.

אורי רזניק: זו העמדה שהוצגה גם על-ידי נציג החקלאות, שגובה המענקים יהיה גבוה יותר במסגרת הצעת החוק הממשלתית, המקודמת בלאו הכי.

משה גפני: המענקים יהיו גבוהים יותר?

אורי רזניק: כן, ומוגבלים פחות.

שגית אפיק: זאת אומרת, עמדת משרד הכלכלה היא שהאכסניה המתאימה להצעת החוק של חיים ילין לעניין אותם מפעלים חקלאיים היא במשרד החקלאות ולא במשרד הכלכלה.

שגית אפיק: זו העמדה שלכם, למרות שעמדתו של חבר הכנסת חיים ילין בהצעת החוק שלו היא להכניס את זה לחוק עידוד השקעות הון בתעשייה, שהוא תחת משרד הכלכלה.

אורי רזניק: נכון, ולכן אנחנו מתנגדים.

משה גפני: טוב.

משה גפני: תמר, מה רצית להגיד?

תמר לוי בונה: רציתי לפזר את אי-הבהירות.

תמר לוי בונה: משרד האוצר בעמדתו של משרד החקלאות, שהאכסניה היא חוק עידוד השקעות בחקלאות.

משה גפני: עם מי הוויכוח?

משה גפני: הוויכוח הוא עם מציע ההצעה.

צביקה כהן: הוויכוח עם מציע ההצעה ועם שוהם.

מנחם שוהם: לא עם שוהם, עם כל מי שהוא מפעל תעשייתי בחקלאות, כי הוא לא יקבל.

משה גפני: בבקשה.

אייל לבנת: אני מברית פיקוח, שזה משרד רואי חשבון של ההתיישבות החקלאית.

משה גפני: אם אפשר, בקצרה.

משה גפני: מה עמדכם?

אייל לבנת: מפעלי העיבוד החקלאיים – מה שקראו להם פעם בשפת העם "בתי אריזה" – הם מפעלי תעשייה לכל דבר ועניין.

אייל לבנת: הם מקיימים פעילות תעשייתית בעלת מאפיינים ייצוריים, שמשום מה משרד האוצר קובע שהם שייכים לשרשרת החקלאית.

אייל לבנת: הדבר היחיד שמקשר אותם לחקלאות שהם קונים את חומר הגלם, מבצעים פעולות עיבוד לכל דבר ועניין ומקיימים ייצוא לתפארת מדינת ישראל.

אייל לבנת: בהקשר הזה, אני רוצה להוסיף שמפעלים כאלו, מעבר להטבות המס, רשות המסים כבר אדישה לאיזה הטבות הם מקבלים.

אייל לבנת: בהצעת החוק הממשלתית, ותראו את זה בהמשך, הם לקחו ברגל גסה מאפיינים תעשייתיים פר אקסלנס וקבעו בצורה חד-צדדית שהם בתחום החקלאות, וכתוצאה מזה הם דנים אותם להיות בתחום החקלאות, שאין לזה שום קשר.

משה גפני: הבנתי, נדון בזה.

משה גפני: אבו, בבקשה.

505: יש לי הצעת פשרה.

505: העמדה של החקלאים, בגלל מה שהוסבר פה, שזה יישאר במשרד הכלכלה כי אחרת כספים לא יגיעו.

505: מכיוון שמדובר על איחוד שתי הצעות - - -

צביקה כהן: כל מי שלא מייצא בכלכלה לא יקבל שקל.

צביקה כהן: זה ברור כבר, אבו?

צביקה כהן: זה 80% מהחקלאות הישראלית.

צביקה כהן: אז מה אתה אומר?

צביקה כהן: כל מי שלא מייצא לא יהיה זכאי, בפוטנציאל, לשקל.

צביקה כהן: בסדר, אם זה מה שאתה חושב - - -

505: לא שמעת עד הסוף.

איתן ברושי: אני בעד החקלאות, אבל שיהיה כסף.

צביקה כהן: זה משהו אחר - - -

משה גפני: אני מבקש לאפשר לו להגיד.

משה גפני: נגיע לחוק עצמו.

505: הצעת החוק הפרטית תעבור בנוסח המוצע כאן, ובאיחוד ההצעות יתקיים הדיון.

505: ואז, תמורת השינוי הם יצטרכו להראות לכם איך באמת המנגנון, כי תראה כמה קשה להעביר כסף לחקלאות וכמה קל בכלכלה.

505: זה הכול.

משה גפני: תודה רבה.

משה גפני: עוד מישהו ביקש?

משה גפני: בבקשה.

דודו קוכמן: אני קודם כול מברך על קידום הצעת החוק כי אני חושב שהגיע הזמן.

דודו קוכמן: אנחנו ממש בשלהי הקדנציה של הממשלה הזאת ועדיין החוק הזה, שאמור לעזור לחקלאים, לא מיושם ופוגע בהם קשות.

דודו קוכמן: אני מצטרף למה שאמר חברי אבו וילן בסוף דבריו.

דודו קוכמן: אני חושש שמפעלי התעשייה, בגלל מחסור בתקציב, לא יהיה כסף לתת להם אם הם יהיו במשרד החקלאות.

דודו קוכמן: אם תהיה הבטחה שיהיו משאבים שיעמדו לרשותם, אז צריך לחשוב היטב בחיבור של שתי ההצעות האלה.

משה גפני: אוקיי.

משה גפני: הסיכום הוא כזה: אנחנו הולכים בדרך הרגילה.

משה גפני: תמר, אנחנו מחכים להצעת החוק הממשלתית, ברוך דיבר על יום רביעי זה או ביום שני הקרוב.

משה גפני: נכון?

ברוך משולם: לא אני דיברתי על המועדים.

ברוך משולם: מישהו אחר התחייב למועדים, אבל אני יודע שזה ממש בישורת האחרונה.

משה גפני: תמר, זה נכון מה שאני אומר?

תמר לוי בונה: אנחנו נמצאים באמת בישורת האחרונה.

תמר לוי בונה: אני חושבת שסגרנו את רוב המחלוקות בינינו היום.

תמר לוי בונה: יש עוד גופים במשרד המשפטים שאני לא רוצה להתחייב בשמם, אבל אני מאמינה שזה תוך מספר ימים.

משה גפני: עם כל הכבוד, משרד המשפטים לא מנהל את המדינה.

משה גפני: אנחנו צריכים לגמור את העניין.

משה גפני: אנחנו נתקדם עם העניין הזה.

משה גפני: אני מבין שלגבי החוק של חיים ילין וחברים נוספים, אין ויכוח איפה זה יהיה, יש ויכוח לגבי התקציב של מה שנלווה לעניין הזה.

משה גפני: נצטרך לברר את זה בשעה שנעשה את החקיקה.

משה גפני: גם משרד האוצר יצטרך לבוא עם תשובות.

משה גפני: אם הוא אומר שצריך לשים את זה במשרד החקלאות, יש טענות של חברי הכנסת, של החבר המציע וגם של הארגונים השונים – הארגונים החקלאיים בעיקר - שיכולה להיות בעיה מבחינה תקציבית, אז תצטרכו לתת פתרון לעניין הזה.

משה גפני: אם לא יהיה פתרון - זה יהיה במשרד הכלכלה, הרי לא נעשה חוק שהוא ריק מתוכן.

משה גפני: אנחנו הולכים בגישה חיובית, להגיע להסכמה.

משה גפני: יהיו ויכוחים פה ושם על דברים ברגע שנכנסים לדיון המקצועי.

משה גפני: אשתדל להביא את זה בהסכמה.

משה גפני: איתן ברושי, היום שמתי את כל נושא החקלאות בזכותך.

משה גפני: גם עידוד השקעות הון בחקלאות, גם הנושא של וולקני וגם כל הדברים האחרים נסחבים הרבה זמן, והחלטתי – ואמרתי לך את זה – שהיום תהיה כאן, אז נשים את כל הדיונים לגבי הנושא של החקלאות ולא נעצור בשום מקום באמצע.

משה גפני: נתקדם עם זה, נתקדם גם עם ההעברה שתמר אמרה שהיא תביא בתוך שבועיים; נתקדם גם עם העניינים האחרים – של וולקני, של עידוד השקעות הון והחוק השני.

משה גפני: אנחנו כנראה נאחד אותם.

משה גפני: אני מודה לכם על ההשתתפות ואני ממשיך במשרד החקלאות לגבי הנושא של כפל תקציבים.

משה גפני: תודה, אני נועל את הישיבה.